als_Latn dik_Latn sag_Latn
Sulmuesi i Lushnjës shprehet se disfata ndaj Bylisit erdhi dhe si pasojë e gjykimit tendencioz të arbitrave, ndërsa kthesa drejt suksesit do të nisë që në takimin e radhës
Arjan Likja
Lushnjarët kanë hedhur pas krahëve humbjen me ballshiotët, ndërsa vëmendja është përqendruar në sfidat e ardhshme. Kalendari iu servir verdhjeshilëve një përballje në shtëpi ndaj Pogradecit. Mëngjesin e sotëm, rreth orës 8, stafi teknik dhe lojtarët do të grumbullohen në stadiumin “Roza Haxhiu”, ndërsa më pas do të bëhet nisja drejt qytetit të Burrelit, ku do të luhet ndeshja e parë e Kupës së Shqipërisë mes vendasve dhe skuadrës myzeqare.
Ndërkohë që sulmuesi peqinas, Branica mendon se humbja ndaj Bylist tashmë duhet lënë pas krahëve dhe të shihet drejt takimeve të radhës. “Disfata e fundjavës së kaluar do të na shërbejë si mësim. Por dua të shtoj se, atë humbje mund ta shpjegoj vetëm me faktin se fitoi ekipi më i dobët në fushë dhe i ndihmuar jo pak nga gjyqtarët. Lushnja është një skuadër që ka një objektiv madhor, atë të ngjitjes në Superligë. Që ditën e hënë të kësaj jave kemi hyrë në fushë për të zhvilluar seancat stërvitore, me qëllimin e vetëm për të qenë gati për ndeshjen e radhës ndaj Pogradecit. Në stadiumin “Roza Haxhiu”, ditën e shtunë do të luajmë për tri pikët dhe kam besim se do t’ia arrijmë këtë gjë me sukses”.
KUPA- Lushnja do të luajë sot kundër Burrelit në ndeshjen e parë të Kupës, ndërsa sulmuesi Klajdi Branica shprehet: “Objektivi ynë është të kalojmë turin e parë të Kupës. Krahas këtij synimi, kjo ndeshje më shumë do të na shërbejë si një testim korrigjues dhe kontrolli në shërbim të takimit të fundjavës ndaj Pogradecit. Do të kërkojmë të bëjmë një paraqitje dinjitoze në Burrel dhe të arrijmë një rezultat pozitiv, pasi në këtë mënyrë do ta kemi më të lehtë 90-minutëshin e kthimit”.
TAKIMI NDAJ POGRADECIT- Java e dytë se Kategorisë së Parë e vendos Lushnjën përballë Pogradecit, një takim që do të luhet në stadiumin “Roza Haxhiu. Për sulmuesin Klajdi Branica, kjo sfidë ka një rëndësi të lartë për Lushnjën dhe kundërshtari është vlerësuar në maksimum. “Edhe pse luajmë në shtëpi, do të kërkojmë të bëjmë autokritikë përpara publikut tonë dhe kjo gjë kryhet vetëm duke fituar ndaj skuadrës liqenore. Pogradeci ngelet një “kockë e fortë” për çdo ekip të Kategorisë së Parë. E vlerësojmë kundërshtarin e radhës dhe jemi duke punuar fort, për të arritur rezultatin e kërkuar, që sigurisht është trepikëshi”, ka përfunduar sulmuesi i Lushnjes, Klajdi Branica.
Guga gati: Bylisi e ka mendjen te kampionati
Ish-mbrojtësi i Flamurtarit që luajti për një fazë vjet në Superligë me ballshiotët tregon synimet e skuadrës
Bylisi dje i ka dhënë dorën e fundit përgatitjeve të ndeshjes së parë të raundit të dytë të Kupës së Shqipërisë me Luftëtarin që do të luhet sot në Gjirokastër. Ballshiotët më shumë janë të përqendruar në kampionat dhe ata mendojnë për ndeshjen me Shkumbinin,ndërsa sot në Gjirokastër do të luajnë sa për të respektuar kompeticionin.
Në një prononcim për “Sport Ekspres”, mbrojtësi vlonjat, Bledion Guga, i cili në Superligë krahas Bylisit ka luajtur edhe me Flamurtarin e Dinamon shprehet: “E kemi nisur në mënyrën më të mirë kampionatin, dhe kemi mundur me meritë skuadrën e Lushnjës. Bylisi, pavarësisht se u organizua me vonesë pati kohën e mjaftueshme që në garë të tregojë vlera dhe kjo u pa qartë në sfidën e parë. Kampionati është prioriteti ynë edhe pse sot luajmë në Gjirokastër në një ndeshje shumë të vështirë. Por,ne më shumë jemi përqendruar te sfida që do të luajmë në Peqin, sepse ne kemi ambicie vetëm në kampionat.
Trajneri ynë, Nenaj na ka këshilluar që të respektojmë Kupën,por duhet që ndaj Shkumbinit të luajmë me shpirt gare ashtu si në sfidën e parë kundër Lushnjës në Sarandë. Bylisi ka eksperiencë, por ka edhe një grup lojtarësh të gërshetuar, ku ka me eksperiencë, por edhe të rinjtë e talentuar dhe jam i bindur që skuadra jonë pas 2-3 javësh do të jetë shumë më e fortë”,ka theksuar vlonjati shtatlartë, Bledion Guga.
Kola: Sopoti do të surprizojë Tiranën
Pasa fitores në javën e parë të sezonit në kampionat, Sopoti vjen përballë Tiranës me moral të lartë. Kjo ka bërë që librazhdasit të kërkojnë edhe më shumë nga vetvetja, duke shtuar pretendimet e tyre në vazhdim. Kjo gjë kërkohet që në takimin e sotëm, në ndeshjen e parë të Kupës, ku Sopoti pret Tiranën, edhe pse ndeshja do të luhet në Cërrik. Në një prononcim për gazetën “Sport Ekspres”, shefi i klubit Besnik Kola shprehet: “Kemi bërë një nisje të mirë në Kategorinë e Parë, duke marrë me meritë tri pikët në takimin kundër Butrintit. Kjo është një shtysë e madhe për Sopotin, për të synuar dhe rezultate të tjera pozitive. Edhe ndaj Tiranës do kërkojmë të surprizojmë miqtë nga kryeqyteti, pse jo të mos marrim një rezultat pozitiv. Megjithatë, prioriteti ynë mbetet kampionati. Ndërkohë, sfida kundër Tiranës do të luhet në Cërrik, ndërsa shpresojmë që edhe mbështetja e tifozëve tanë të jetë e lartë”.
Mariglen MIRAKA
Kora: Naftëtari, si i barabartë kundër Laçit
Naftëtari do të luajë sot përballë Laçit në takimin e parë të Kupës. Kuçovarët e kanë nisur sezonin me një humbje në transfertë, atë kundër Pogradecit. Për portierin Alban Kora, skuadra kuçovare do ta lërë shumë shpejt pas krahëve, humbjen ndaj Pogradecit, ndërsa për gazetën “Sport Ekspres” deklaron: “Përballja e sotme ndaj Laçit, e vlefshme për Kupën e Shqipërisë na ka motivuar së tepërmi. Do të paraqitemi sa më denjësisht dhe do të luajmë si të barabartë ndaj kundërshtarëve që luajnë në Superligë.
Përballë tifozëve tanë do të kërkojmë të harrojmë humbjen e pamerituar ndaj Pogradecit. Them kështu pasi ndaj liqenorëve zhvilluam një ndeshje të mirë, me raste, por na mungoi goli. Shpresojmë që në takimet e radhës të korrigjojmë këtë gjë dhe të konkretizojmë sa më mirë shanset që do të na paraqiten. Në fundjavë kundër Dinamos do të luajmë për një rezultat pozitiv dhe jam i bindur se me mbështetjen e lartë të tifozëve tanë në transfertën e kryeqytetit do të bëjmë paraqitje dinjitoze. Për sa i përket çështjes së titullarit në portën e Naftëtarit, mund të them se unë do të jem gati në momentet që skuadrës do t’i duhet ndihma ime. Këtë gjë e vendos trajneri dhe mua më duhet të pres shansin tim për të justifikuar besimin e tij”, përfundon portieri i Naftëtarit, i cili kundër Laçit pritet të jetë në 11-shen bazë.
Edi SPAHIU
Kuçi: Tomori nuk neglizhon në Kupë
Edhe pse vëmendja e Tomorit është e përqendruar te takimi i fundjavës, ai kundër Butrintit në Sarandë, në kampin e beratasve nuk do të neglizhohet as takimi i sotëm i Kupës ndaj Tërbunit. Mendohet se në këtë përballje, trajneri Memushi do të hedhë në fushë disa prej lojtarëve titullarë të skuadrës. Skuadra pukjane është vlerësuar në maksimum nga ana e stafit teknik të Tomortit, duke parë edhe barazimin që veriorët arritën të merrnin në Kavajës ndaj Besës.
Ndërkohë, mbrojtësi i beratasve, Alban Kuçi ka besim te forca e grupit dhe mendon se dy sfidat e kësaj jave do të përballohen me sukses. “Nuk do të falim ndaj Tërbunit. Është një ndeshje si gjithë të tjerat edhe pse ndryshon kompeticioni. E kemi vlerësuar në maksimum këtë 90-minutësh dhe do të kërkojmë të marrim fitoren. Një gjë e tillë do të sillte kënaqësi edhe te tifozët tanë që do të jenë të pranishëm sot në stadium. Takimi kundër Tërbunit do të na shërbejë gjithashtu për sfidën ndaj Butrintit, të cilën do të luajmë në fundjavë në Sarandë. Kjo është edhe përballja që Tomorit i intereson më shumë, pasi një trepikësh në transfertë do të na konsolidonte pozitat në klasifikim, edhe pse jemi vetëm në javën e 2-të të kampionatit”, përfundon mbrojtësi i Tomorit, Alban Kuçi.
Edi SPAHIU
“Humbja me Dinamon do të harrohet shumë shpejt”
Sekretari i kubit të Luftëtarit, Sefedin Braho shprehet se skuadra do të bëjë kthesën që në ndeshjen e sotme ndaj Bylisit për të vazhduar në atë të fundjavës kundër Sopotit
Gjirokastritët nën drejtimin e trajnerit Bledar Devollit nga e hëna u janë rikthyer përgatitjeve për dy takimet e radhës. Sot do të luhet ndaj Bylisit për Kupë, ndërsa në fundjavë kundër Sopotit për kampionat. Humbja me Dinamon natyrisht që nuk është “kapërdirë” lehtë në kampin bluzi, ndërsa sekretari i klubit, Sefedin Braho shprehet: ”Të hedhim pas krahëve humbjen me Dinamon. Ky është synimi ynë parësor. Ajo disfatë që në premierën tonë të këtij sezoni erdhi si pasojë e mungesave të lojtarëve titullarë e për më tepër si rrjedhojë e presionit të rezultatit pozitiv që të gjithë prisnin nga Luftëtari”.
ANALIZË PAS HUMBJES- Disfata ndaj Dinamos, nuk u kalua pa një analizë të hollësishme nga ana e trajnerit Bledar Devolli. Një diskutim i tillë u krye ditën e hënë, kur skuadra nisi edhe përgatitjet për 2 ndeshjet e kësaj jave. Nga sa mësohet, trajneri i Luftëtarit është ndalur te mangësitë e shfaqura në të gjithë komponentët e lojës zhgënjyese përballë Dinamos. Gjithsesi, humbja ndaj “bluve”, për sekretarin e klubit gjirokastrite, Sefedin Braho do të harrohet shumë shpejt. “Tashmë ai rezultat zhgënjyes i përket së shkuarës, pasi duke filluar që nga sfida e ardhshme, Luftëtari do të reagojë duke u kthyer te fitorja. Të gjithë lojtarët morën përgjegjësitë e duhura, pa përjashtuar nga kjo situatë edhe veten tonë si drejtues. Është koha të reflektojmë sa më shpjet”– përfundoi Braho.
TAKIMI I KUPËS- Dje, skuadra gjirokastrite vijoi përgatitjet për takimin e sotëm kundër Bylisit i vlefshëm për turin e parë të Kupës së Shqipërisë. Por në këtë kuadër nuk është përjashtuar edhe vëmendja nga takimi i së shtunës, ku përballë gjirokastritëve do të jetë Sopoti, 90-minutësh i vlefshëm për javën e dytë të Kategorisë së Dytë. Mendohet se trajneri Bledar Devolli nuk do ta nënvlerësojë Kupën e Shqipërisë, ndërsa ndaj Bylisit, formacioni i mundshëm është ky: Birja, Frashëri, Rexha, Cunaj, Mersini, Çaço, Endri Mersini, Lluka, Qejvani, Nelaj, Aliaj.
Gëzim Beqiri
Hoxha: Besëlidhja ka synim fitoren ndaj Adës
Besëlidhja pret sot në shtëpi Teutën, në ndeshjen e vlefshme për Kupën e Shqipërisë. Ndërkohë që merkatoja e verës afroi në Lezhë dy futbollistë që sezonin e shkuar kanë luajtur me durrsakët, Akil Jakupin dhe Altin Hoxhën. Ky i fundit, në një prononcim për “Sport Ekspres” e sheh mjaft të rëndësishme ndeshjen e sotme ndaj Teutës, por jo aq sa ato të kampionatit. “ Ndaj skuadrës durrsake jam i bindur se do të zhvillojmë një nga takimet tona më të mira. Teuta nuk ka nevojë për reklamë, pasi dihen vlerat e saj. Nga ana jonë janë kryer të gjitha përgatitjet e nevojshme për të zhvilluar një paraqitje dinjitoze. Për sa i përket rezultatit atë nuk mund ta parashikoj dot. Vetëm di me bindje se Besëlidhja do të bëjë gjithçka për të kënaqur tifozët e vet”, shprehet mesfushori Hoxha.
ADA- Në fundjavë, Besëlidhja do të luajë përballë Adës në transfertë, ndërsa Hoxha pohon se: “Do të bëjmë të pamundurën për të marrë tri pikët e radhës ndaj velipojakëve. Nuk na intereson se ku luhet kjo sfidë, por ajo që kërkojmë është vetëm një gjykim korrektë. E vlerësojmë Adën për kualitetin që zotëron dhe jemi të vetëdijshëm se luan shumë mirë në fushën e vetë, por kjo nuk na pengon që të synojmë tri pikët”.
Bernard GJIKOLAJ
Plori: Tërbuni jo për turizëm në Berat
Pas barazimit në Kavajë kundër Besës, Tërbuni do të udhëtojë sot drejt Beratit për t’u përballur ndaj Tomorit, për të zhvilluar takimin e raundit të parë të Kupës. Trajneri Plori vlerëson këtë kompeticion dhe kërkon që skuadra që ai drejton të shkojë sa më larg të mundet, pa nënvlerësuar asnjë kundërshtar. “Nuk do të jemi në Berat për shtije, por për të luajtur shanset tona mbi kualifikimin për në raundit tjetër të Kupës. Kam besim te skuadra ime, ku pas asaj paraqitje të mirë ndaj Besës do të kërkojmë që edhe kundër Tomorit të shfaqim vlerat tona. Rikthimi i Matko Djarmatit është një plus i madh për ne, pasi do të na ndihmojë për të arritur qëllimin tonë. Edhe sot do të aktivizoj 11-shen që luajtën kundër Besës, edhe pse është një ndeshje Kupe. Jam i bindur se kjo nuk do të ndikojë negativisht për takimin e fundjavës kundër Kamzës, pasi në këtë mënyrë kemi mundësi që të konsolidojmë më mirë lojën tonë, sepse lojtarët do të kenë mundësi të ambientohen edhe më tepër me njëri-tjetrin”, përfundon trajneri i Tërbunit, Elvis Plori.
Gani PEMA
Çudia, stadiumi i Shkumbinit nuk përmbush standardet
E çuditshme, por e vërtetë. Në Peqin të gjithë kanë mbetur të habitur nga vendimi se stadiumi i këtij qyteti nuk përmbush standardet për t’u luajtur normalisht një ndeshje futbolli. Kjo gjë do ta detyrojë Shkumbinin që të “migrojë” drejt Rrogozhinës, për të luajtur sfidën e radhës, atë ndaj Elbasanit për Kupë. Por pyetja që lind është: “Si ka mundësi që ky stadium nuk është i përshtatshëm për të zhvilluar aktivitetin, kur vetëm përpara disa ditësh, Elbasani ka luajtur ndeshjen e vlefshme për kampionatin superior, atë kundër Flamurtarit. Kjo gjë ka sjellë habi të madhe në qytetin e vogël, por sportdashës, duke sjellë pakënaqësi të mëdha, pasi me të drejtë ata mendojnë se alternativa që iu është ofruar peqinasve për të zhvilluar ndeshjet e radhës, stadiumi i Egnatias nuk mund të jetë në gjendje më të mirë se ai i Shkumbinit. Lulëzim RESULI
Kamza shlyen detyrimet, luhet ndaj Flamurtarit
Sot skuadra e Kamzës do të zbresë në fushën e lojës, në ndeshjen ndaj Flamurtarit për kupën e Shqipërisë . Një vendim i tillë vjen pasi presidenca e klubit ka shlyer detyrimet e prapambetura në FSHF. Ky lajm ka gëzuar pa masë sportdashësit kamzali, të cilët më në fund do të kenë mundësinë që dhe ndeshjet në vazhdim , ato të kampionatit, t’i ndjekë në shkallët e stadiumit. “ Është një lajm që ka gëzuar pa masë tifozët tanë. Në fakt ne ishim përgatitur qysh ditën e shtunë ndaj Veleçikut, por për arsye që tashmë dihen, skuadra nuk mundi të zbresë në fushën e lojës. Jemi përgatitur maksmalisht që ndeshjen e parë për këtë edcion futbollistik ta kalojmë me sukses, pavarësisht se përballë kemi një skuadër siç është Flamurtari.” u shpreh trajneri i Kamzës, Fatjon Tafaj.
Nderim GOCI
Ilira pret Partizanin në përballjen historike
Sokol Selaci, kapiteni i Ilirisë ndihet mjaft i emocionuar nga rezultati pozitiv arritur në ndeshjen e parë ndaj Adës, por dhe nga përballja e sotme ndaj Partizanit. “Do të kemi përballë një skuadër të madhe siç janë “të kuqtë” nga kryeqyteti. Një ndeshje e tillë në stadiumi tonë sjell jo pak kënaqësi edhe për tifozët tanë, pasi do të kenë mundësi që të na shohin duke luajtur me një nga emrat e madhej të futbollit shqiptar. Pavarësisht kësaj, Iliria do të synojë të renditet në vendet e para të Kategorisë së Parë dhe fitorja e parë ndaj Adës na ka dhënë edhe më shumë besim. Vëmendja jonë është e gjitha te kampionati, por mund të them se takimi i sotëm ndaj Partizanit do të në shërbejë për të parë veten kundër një skuadre të Superligës”, mbyll kapiteni i Ilirisë, Sokol Selaci.
Adelajda HIMA
Mihani: Mamurrasit i intereson kampionati
Një nga shtyllat kryesore të skuadrës së Mamurrasit Meglid Mihani duket se nuk do të jetë i gatshëm për ndeshjen e sotme të Kupës, e cila do të luhet përballë Vllaznisë. “Ende nuk jam i sigurt nëse do të jem në gjendje për të luajtur ndaj shkodranëve, pasi nuk jam rikuperuar plotësisht nga dëmtimi. Dua të shtoj se investimet e shumta nga ana e presidencës së klubit, kanë bërë që Mamurrasi të jetë një nga ekipet pretendente për t’u ngjitur në Superligë. Fitorja në Krujë ndaj Kastriotit na ka dhënë më shumë besim në vetvete dhe do të na shërbejë shumë për ndeshjet në vazhdim. Në fundjavë presim në shtëpi Burrelin, skuadër mjaft e fortë, edhe pse ky fakt nuk na tremb. Kam besim se skuadra jonë nuk do të ndalet falë lojtarëve me përvojë dhe me eksperiencë në futboll. Jam i bindur se jemi ekip për superiore. Por këtu nuk duhet harruar edhe mbështetja dhe këmbëngulja e presidentit Ded Ndreca”, përfundon Mihani.
Adelajda HIMA
als_Latn mlt_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn war_Latn als_Latn als_Latn als_Latn crh_Latn als_Latn als_Latn als_Latn crh_Latn als_Latn als_Latn als_Latn als_Latn als_Latn als_Latn als_Latn als_Latn als_Latn ltz_Latn als_Latn als_Latn swh_Latn als_Latn als_Latn als_Latn als_Latn fij_Latn als_Latn als_Latn gaz_Latn als_Latn als_Latn gaz_Latn